### NN 39/2016 (28.4.2016.), Obvezatne upute broj LS I i LN I - redoslijed izbornih radnji i tijek rokova

39 28.04.2016 Obvezatne upute broj LS I i LN I - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

1034

Na osnovi članka 48. Zakona o lokalnim izborima (»Narodne novine«, broj 144/12, dalje: Zakon), Državno izborno povjerenstvo Republike Hrvatske donijelo je

OBVEZATNE UPUTE BROJ LS I i LN I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske od 28. travnja 2016. (»Narodne novine«, broj 39/16) raspisani su prijevremeni izbori za Općinsko vijeće i općinskog načelnika te zamjenika općinskog načelnika Općine Murter – Kornati.

Odluka Vlade Republike Hrvatske stupa na snagu 28. travnja 2016.

Izbori će se održati u nedjelju, 29. svibnja 2016.

2. Rokovi teku od

29. travnja 2016. u 00:00 sati.

3. Prijedlozi kandidacijskih lista za izbor članova Općinskog vijeća Općine Murter – Kornati i prijedlozi kandidatura za izbor općinskog načelnika te zamjenika općinskog načelnika Općine Murter – Kornati, moraju biti zaprimljeni u Općinskom izbornom povjerenstvu Općine Murter – Kornati u roku od 14 dana od dana stupanja na snagu odluke o raspisivanju izbora, dakle

12. svibnja 2016. do 24:00 sata

(članak 21. stavak 1. Zakona).

4. Općinsko izborno povjerenstvo Općine Murter – Kornati sastavit će i u lokalnim sredstvima javnog priopćavanja i tisku, na oglasnoj ploči i internetskim stranicama jedinice objaviti sve pravovaljano predložene kandidacijske liste i zbirnu listu za izbor članova Općinskog vijeća Općine Murter – Kornati, te zbirnu listu pravovaljanih kandidatura za izbor općinskog načelnika te zamjenika općinskog načelnika Općine Murter – Kornati, u roku od 48 sati od isteka roka za kandidiranje, dakle

14. svibnja 2016. do 24:00 sata

(članak 26. stavak 1. Zakona).

5. Izborna promidžba počinje danom objave zbirne liste kandidacijskih lista i kandidatura, te traje zaključno do 24 sata prije dana održavanja izbora, dakle do

27. svibnja 2016. u 24:00 sata

(članak 35. stavak 1. Zakona).

6. Zabrana izborne promidžbe /izborna šutnja/, kao i objavljivanje privremenih rezultata ili procjena rezultata izbora traje tijekom cijelog dana koji prethodi danu održavanja izbora kao i na dan održavanja izbora do zaključno 19:00 sati, dakle od

28. svibnja 2016. u 00:00 sati do

29. svibnja 2016. u 19:00 sati

(članak 35. stavak 3. Zakona).

7. Općinsko izborno povjerenstvo Općine Murter – Kornati objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle

13. svibnja 2016. do 24:00 sata

(članak 69. Zakona).

8. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu Općine Murter – Kornati najkasnije 12 dana prije održavanja izbora, dakle

16. svibnja 2016. do 24:00 sata

(članak 42. stavak 6. Zakona).

Ne odrede li ih, odnosno ukoliko prijedlozi ne prispiju Općinskom izbornom povjerenstvu Općine Murter – Kornati, Općinsko izborno povjerenstvo Općine Murter – Kornati samostalno će odrediti članove biračkih odbora.

(članak 42. stavak 6. Zakona).

9. Općinsko izborno povjerenstvo Općine Murter – Kornati mora imenovati članove biračkih odbora najkasnije 10 dana prije dana održavanja izbora, dakle

18. svibnja 2016. do 24:00 sata

(članak 44. stavak 2. Zakona).

10. Glasovanje traje neprekidno

29. svibnja 2016. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona).

11. Birački odbor mora u što kraćem roku dostaviti zapisnik o svom radu s ostalim izbornim materijalom Općinskom izbornom povjerenstvu Općine Murter – Kornati, a najkasnije u roku od 12 sati od zatvaranja biračkog mjesta, dakle

30. svibnja 2016. do 7:00 sati

(članak 65. Zakona).

12. Općinsko izborno povjerenstvo Općine Murter – Kornati utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle

30. svibnja 2016. do 19:00 sati

13. Kad Općinsko izborno povjerenstvo Općine Murter – Kornati utvrdi rezultate glasovanja bez odgode će objaviti rezultate izbora sukladno zapisnicima o radu.

(članak 86. i članak 102. Zakona).

14. Zaštita izbornog prava ostvaruje su u skladu s odredbama članaka 127. do 133. Zakona.

15. Ove Obvezatne upute stupaju na snagu danom donošenja i objavit će se u »Narodnim novinama«.

Klasa: 013-06/16-03/03

Urbroj: 507/18-16-1

Zagreb, 28. travnja 2016.

Predsjednik
Branko Hrvatin, dipl. iur., v. r.